Chilongesa 8
Mwomwo Ika Kalunga Etavishila Upi naKuyanda?
1. Uno upi waputukile ngachilihi?
Upi waputukile hamavu omu Satana ahanjikile makuli atete. Hakavanga Satana apwile kangelo wakukupuka mwosena, oloze “kazamine mumuchanoko.” (Yowano 8:44) Kaha alikangile nakufwila kutambula ulemu nawata uze wapwa waKalunga kaha. Satana ongele pwevo watete Eve mangana amwononoke ikiye muchishishisa chakwononoka Kalunga. Alama akavangijile Eve nakulikanga kuli Kalunga. Vyuma alingile Alama vyanehele kuyanda nakufwa.—Tangenu Kuputuka 3:1-6, 17-19.
Omu Satana ongele Eve alikange kuli Kalunga, apwile nakufumbukila wata waKalunga chipwe ngwetu chihela atwama nacho Kalunga chakupwa Muka-kulitulaho. Vatu vavavulu vali nakukavangiza Satana nakukana kuvayula kuli Kalunga. Ngocho Satana napu jino “muka-kuyula kano kaye.”—Tangenu Yowano 14:30; WaYowano 1, 5:19.
2. Uno Kalunga katengele vyuma kanawako tahi?
Milimo yaKalunga yosena yapwa yakukupuka. Vatu navangelo vaze atengele Kalunga vapwile nauhashi wakwononoka vyuma vyosena vize avalwezelenga Kalunga. (Lushimbi lwamuchivali 32:5) Kalunga atutengele nalisesa lyakulisakwila vyuma vyakwoloka nevi vyakuhenga. Lisesa kana likiko lyeji kutulingisanga tusolole zangi yetu kuli Kalunga.—Tangenu WaYakova 1:13-15; WaYowano 1, 5:3.
3. Mwomwo ika Kalunga netavishila kuyanda?
Kufuma vene hakulikanga chapwileko muEtene, Yehova nechelela vatu vafumbukile wata wenyi. Mwomwo ika? Mwomwo ali nakusaka tumone ngwetu katweshi kuhasa kuliyula etu vavene chakuzeneka ikiyeko. (Muka-kwambulula 7:29; 8:9) Myaka 6,000 yinahichi kunyima, tunalimwena vyuma vinasoloka. Vaka-kuyula vanahono kufumisako jita, nauhwanga, nakuhona chiyulo, namisongo.—Tangenu Yelemiya 10:23; Wavaka-Loma 9:17.
Oloze vaze vetavila Kalunga kupwa muka-kuvayula veji kunganyalanga. (Isaya 48:17, 18) Kalinwomu Yehova anongese jifulumende javatu josena. Oloze vaze navasakula kuvayula kuli Kalunga vakivo kaha navakaswana mavu.—Isaya 11:9.—Tangenu Ndanyele 2:44.
4. Muchima waKalunga wakutalilila vatu chikoki watuhana lwola lwakulinga vyuma muka?
Satana ambile ngwenyi vatu kaveshi kuzachila Yehova mwomwo yakumuzangako. Uno muli nakusaka kumupayisa tahi? Kanda kuhuhwasanako. Munahase chikupu kulinga ngocho. Muchima waKalunga wakutalilila vatu chikoki watuhana lwola lwakusolola nge twasaka kutuyula kuli Kalunga nyi kuvatu. Jila tweji kuyoyelangamo yeji kusololanga owo twasaka atuyule.—Tangenu Yopa 1:8-12; Vishimo 27:11.
5. Uno tunahase kusakula ngachilihi Kalunga kupwa Muka-kutuyula?
Tunahase kusakula Kalunga kupwa Muka-kutuyula hakutondatonda kwitava chamuchano chize chazama haMazu enyi Mbimbiliya nakuchikavangiza. (Yowano 4:23) Twatela kukana Satana hakuhona kulingisa muvihande vyalifuchi nachiyulo namujijita ngana muze alingile Yesu.—Tangenu Yowano 17:14.
Satana eji kuzachisanga ngolo jenyi mangana akundwize vilinga vyavipi. Nge natukana vilinga kanevi vyavipi, masepa jetu vamwe navausoko wetu vamwe vanahase kututoleka chipwe kutwimanyina nakole. (WaPetulu 1, 4:3, 4) Shikaho twatela kulisakwila etu vavene. Kutala natulikatanga navatu vaze vazanga Kalunga nakwononoka jishimbi jenyi jamwaza tahi? Nge natulinga ngocho, kaha natusolola hatoma nge Satana alyongele hakwamba ngwenyi naumwe wauchi nahase kulinga vyuma mwatulweza Kalunga nge ali muukalu.—Tangenu Wavaka-Kolinde 1, 6:9, 10; 15:33.
Zangi atwama nayo Kalunga hali vatu yatufwelelesa nge upi nakuyanda navikakuma. Vaze navasolola ngwavo vafwelela vyuma kanevi navakalivwisa kuwaha kuyoya haya myaka yosena hamavu.—Tangenu Yowano 3:16
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn